### NN 142/2023 (29.11.2023.), Odluka Ustavnog suda Republike Hrvatske broj: U-IIIA-5222/2022 od 18. listopada 2023.

USTAVNI SUD REPUBLIKE HRVATSKE

1950

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenuo Mirko Kozina iz Splita, kojeg zastupa Josip Giljanović, odvjetnik u Splitu, na sjednici održanoj 18. listopada 2023. jednoglasno je donio

ODLUKU

I. Ustavna tužba se usvaja.

II. Općinski sud u Splitu dužan je donijeti odluku u predmetu koji se vodi pred tim sudom pod brojem Povrv-810/19 u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u»Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02.), podnositelju ustavne tužbe Mirku Kozini iz Splita, Getaldićeva 29, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) od 1.167 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Mirko Kozina iz Splita (u daljnjem tekstu: podnositelj), kojeg zastupa Josip Giljanović, odvjetnik u Splitu, podnio je ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) smatrajući da mu je trajanjem ovršnog postupka koji se u trenutku podnošenja ustavne tužbe vodio pred Općinskim sudom u Splitu broj: Povrv-810/19, povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka, a na temelju članka 69. alineje 3. Ustavnog zakona pribavljena je preslika spisa Općinskog suda u Splitu broj: Povrv-810/19.

II. PREGLED RADNJI U POSTUPKU

3. Protiv podnositelja kao ovršenika podnesen je prijedlog za ovrhu na temelju vjerodostojne isprave 25. travnja 2019.

Javni bilježnik je donio rješenje o ovrsi 15. svibnja 2019. To je rješenje podnositelj zaprimio 20. svibnja 2019.

Podnositelj je 23. svibnja 2019. podnio prigovor protiv rješenja o ovrsi.

Općinski sud u Splitu je rješenjem broj: Povrv-810/19 od 5. lipnja 2019. stavio izvan snage rješenje o ovrsi te odlučio da se postupak nastavlja kao povodom prigovora protiv platnog naloga.

Pripremno ročište održano je 21. prosinca 2020.

Sljedeće ročište održano je 10. ožujka 2021.

Ročište zakazano za 13. rujna 2021. odgođeno je za 26. siječnja 2022., koje ročište nije ni održano već je rješenjem od 12. listopada 2021. odgođeno na neodređeno vrijeme zbog prelaska suca na novu dužnost.

Dopisom od 30. studenoga 2021. predsjednica suda pozvala je uredujuću sutkinju da se očituje o radnjama poduzetim u predmetu, povodom zahtjeva podnositelja za zaštitu prava na suđenje u razumnom roku, koji je Ured predsjednice tog suda zaprimio 18. studenoga 2021. Traženo očitovanje sutkinja je dostavila 1. prosinca 2021.

Rješenjem Ureda predsjednice Općinskog suda u Splitu broj: Su-Gzp I-112/2021-4 od 9. prosinca 2021. odbijen je zahtjev podnositelja za zaštitu prava na suđenje u razumnom roku kao neosnovan.

Naredbom predsjednice Općinskog suda u Splitu od 28. prosinca 2021. određena je preraspodjela predmeta kojom je predmet broj: Povrv-810/19 raspoređen drugoj referadi parničnog odjela i drugom sucu.

Nakon toga održano je ročište 6. rujna 2022.

Novom naredbom predsjednice Općinskog suda u Splitu od 11. siječnja 2023. predmet je dodijeljen u rad sudskoj savjetnici.

Rješenjem od 18. siječnja 2023. odgođeno je održavanje sljedećeg ročišta, a novim rješenjem od 15. lipnja 2023. odgođeno je ročište zakazano za 20. lipnja 2023. na 24. listopada 2023.

Predmet se u trenutku donošenja ove ustavnosudske odluke i dalje vodi pred prvostupanjskim sudom.

III. MJERODAVNO PRAVO

4. U rješenju broj: U-IIIVs-3669/2006 i dr. od 2. ožujka 2010. (»Narodne novine« broj 34/10.) Ustavni sud opisao je razvoj pravne zaštite ustavnog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.), do stupanja na snagu Zakona o izmjenama i dopunama Zakona o sudovima (»Narodne novine« broj 153/09).

U rješenju broj: U-IIIA-322/2014 od 23. prosinca 2014. (»Narodne novine« broj 8/15.) Ustavni sud opisao je i daljnji razvoj tog mehanizma pravne zaštite sve do 14. ožujka 2013. kada je stupio na snagu Zakon o sudovima (»Narodne novine« broj 28/13.; u daljnjem tekstu: ZoSud/13). U glavi VI. tog zakona pod nazivom »Zaštita prava na suđenje u razumnom roku« propisan je novi, drugačiji model zaštite prava na suđenje u razumnom roku u odnosu na onaj koji je bio na snazi u ranijem zakonodavnom razdoblju.

ZoSud/13 do danas je izmijenjen nekoliko puta:

– Zakonom o izmjenama i dopunama Zakona o sudovima (»Narodne novine« broj 33/15.),

– Zakonom o izmjenama i dopunama Zakona o sudovima (»Narodne novine« broj 82/15.),

– Uredbom o dopuni Zakona o sudovima (»Narodne novine« broj 82/16.) i

– Zakonom o izmjenama i dopunama Zakona o sudovima (»Narodne novine« broj 67/18.).

Odredbe koje se odnose na zaštitu prava na suđenje u razumnom roku (članci 63. – 70.) nisu mijenjane.

5. Pregled pravnih sredstava za zaštitu prava na suđenje u razumnom roku od 2002. do 2013. godine (stupanja na snagu ZoSuda/13) Ustavni sud dao je u odluci broj: U-IIIA-1031/2014 od 27. travnja 2016. (»Narodne novine« broj 50/16.).

IV. DOPUŠTENOST USTAVNE TUŽBE

6. U skladu sa stajalištem Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.), jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

6.1. U konkretnom slučaju podnositelj je tijekom postupka podnio zahtjev za zaštitu prava na suđenje u razumnom roku na temelju članka 63. ZoSuda/13. Rješenjem predsjednice Općinskog suda u Splitu broj: Su-Gzp I-112/2021-4 od 9. prosinca 2021. taj je zahtjev odbijen kao neosnovan.

7. Budući da je podnositelj koristio pravna sredstva koja su mu bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i mjerodavnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja (razmatrano razdoblje) od trenutka kada je podnositelj, kao ovršenik, primio rješenje o ovrsi (20. svibnja 2019.) do dana donošenja ove odluke 18. listopada 2023.

1) Duljina sudskog postupka

9. Ustavni sud utvrđuje da od dana zaprimanja rješenja o ovrsi podnositelja (20. svibnja 2019.) do donošenja ove odluke (18. listopada 2023.) postupak traje ukupno četiri (4) godine, četiri (4) mjeseca i dvadeset devet (29) dana i još uvijek nije okončan.

2) Složenost sudskog predmeta

10. Ustavni sud ocjenjuje da se u konkretnom slučaju ne radi složenom predmetu.

3) Postupanje nadležnih sudova

11. Ustavni sud je utvrdio da je nakon pokretanja parničnog postupka nakon ulaganja prigovora podnositelja protiv rješenja o ovrsi, 5. lipnja 2019., pripremno ročište održano tek 21. prosinca 2020. (nakon više od godinu i pol dana). Nakon ročišta održanog 13. rujna 2021. sljedeće ročište održano je tek 6. rujna 2022., dakle godinu dana kasnije. Sljedeće ročište koje bi se trebalo održati zakazano je tek za 24. listopada ove godine. Predmet se još uvijek vodi pred prvostupanjskim sudom.

4) Ponašanje podnositeljice ustavne tužbe

12. Ustavni sud utvrđuje da podnositelj u razmatranom razdoblju nije pridonio duljini trajanja parničnog postupka.

5) Važnost predmeta spora za podnositeljicu

13. Ustavni sud ocjenjuje da je predmet spora od relativne važnosti za podnositelja.

VI. OCJENA USTAVNOG SUDA

14. Ustavni sud utvrđuje da parnični postupak u razmatranom razdoblju traje dulje od četiri (4) godine i još uvijek nije okončan.

15. Imajući stoga u vidu duljinu trajanja parničnog postupka, činjenicu da je bila riječ o ovršnom postupku koji je hitne naravi kao i okolnost da je postupak i dalje u tijeku pred prvostupanjskim sudom, Ustavni sud ocjenjuje da je podnositelju povrijeđeno ustavno pravo na pravično suđenje u dijelu koji se odnosi na razumnu duljinu postupka, a koje je zajamčeno člankom 29. stavkom 1. Ustava.

16. Utvrdivši da je ustavna tužba osnovana, u smislu članka 63. stavaka 1. i 3. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u Splitu, dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

17. U skladu s člankom 63. stavkom 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

18. Odluka o objavi temelji se na članku 29. Ustavnog zakona (točka V. izreke).

Broj: U-IIIA-5222/2022
 Zagreb, 18. listopada 2023.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.